

**Αθήνα, 14 Νοεμβρίου 2022**

**ΕΠΙΚΑΙΡΗ ΕΡΩΤΗΣΗ**

 **Προς τον κ. Υπουργό Εργασίας και Κοινωνικών Υποθέσεων**

**Θέμα: «8.500 οικογένειες απόρων στην Κρήτη στερούνται το ΤΕΒΑ»**

Σε απόγνωση βρίσκονται 8.500 οικογένειες στην Κρήτη λόγω «παγώματος» της λειτουργίας του προγράμματος του Ταμείου Ευρωπαϊκής Βοήθειας προς Απόρους (ΤΕΒΑ). Εδώ και μήνες έχουν «παγώσει» όλες οι διαδικασίες αφού κάποιες επιχειρήσεις έχουν προσβάλει τον διαγωνισμό που πραγματοποιήθηκε προς εύρεση προμηθευτών αγαθών, όπως και μεταφορικών εταιρειών, οι οποίες θα συνέδραμαν στην υλοποίηση του προγράμματος. Ως εκ τούτου, ένας πολύ μεγάλος αριθμός που έχει άμεση ανάγκη για λόγους επιβίωσης να ενταχθεί στο πρόγραμμα δεν μπορεί να ωφεληθεί και μάλιστα χωρίς δική του ευθύνη. Χαρακτηριστικά, μένουν εκτός 2.600 ωφελούμενοι του προγράμματος στον Δήμο Ηρακλείου, 270 οικογένειες αναμένουν την επαναλειτουργία του προγράμματος στον Δήμο Γόρτυνας, ενώ εκτός μένουν και οι δικαιούχοι στον σεισμόπληκτο Δήμο Μινώα Πεδιάδος. Ακριβώς για να μην υπάρχει η πιθανότητα έλλειψης των ειδών ΤΕΒΑ από εκείνους που τα έχουν επιτακτική ανάγκη, ο ΣΥΡΙΖΑ-ΠΣ έχει επανειλημμένα προτείνει να αλλάξει ο τρόπος διανομής των ειδών ΤΕΒΑ και να δοθεί στους δικαιούχους μια προπληρωμένη κάρτα για προμήθεια τροφίμων και ειδών βασικής ανάγκης, στα πρότυπα της κάρτας αλληλεγγύης που είχε δοθεί επί ΣΥΡΙΖΑ στο πρόγραμμα κατά της ανθρωπιστικής κρίσης.

**Ερωτάται ο αρμόδιος κ. Υπουργός:**

1. **Σε ποιες άμεσες ενέργειες θα προχωρήσει για να ενταχθούν και να αποκτήσουν την βοήθεια που δικαιούνται οι χιλιάδες άποροι συμπολίτες μας και να αρθούν όλες οι γραφειοκρατικές αγκυλώσεις που «μπλοκάρουν» σήμερα το ΤΕΒΑ σε βάρος των ωφελουμένων;**
2. **Θα προχωρήσει στη λύση της προμήθειας των ειδών ΤΕΒΑ με προπληρωμένη κάρτα από τα καταστήματα της αγοράς, όπως επιτρέπει πλέον το ευρωπαϊκό κανονιστικό πλαίσιο και έχει επανειλημμένα προτείνει ο ΣΥΡΙΖΑ-ΠΣ;**

**Ο ερωτών βουλευτής**

**Ηγουμενίδης Νίκος**